इस तरह के मुकदमों से लम्बे समय से जुड़े रहने वाले लखनऊ के मशहूर वकील मुहम्मद शुएब का कहना है कि ऐसे फर्जी मुकदमे कायम करने का सिलसिला काफी पुराना है। पहले हूजी, अलकायदा और अन्य विदेशी संगठनों से जोड़ कर मुकदमे बनाए जाते थे और इस समय एजेंसियों का पूरा फोकस आईएसआईएस पर है। उनका कहना है कि जब कोई घटना हुई ही नहीं तो सबूत कहां से आएगा। ऐसे में एजेंसियां मुकदमा कायम करने के बाद आरोप के समर्थन में सबूत गढ़ती हैं। ऐसे सबूत अदालतों में टिक नहीं पाते। आरोपी को रिहाई मिलती है लेकिन तब तक अदालती दांवपेच में वह अपने जीवन के कीमती साल खो चुका होता है।